Kako Ujedinjene narode približiti prosječnom Amerikancu? (25/7/04) - 2004-07-24
Američka Udruga za Ujedinjene narode pokušava Amerikance upoznati s ulogom i misijom svjetske organizacije
Sjedinjene Države igrale su važnu ulogu u osnivanju Ujedinjenih naroda nakon drugog svjetskog rata. Danas je ta svjetska organizacija angažirana u nizu aktivnosti diljem svijeta. Ipak, mnogi Amerikanci smatraju je "stranom", a neki čak traže i da se njihova zemlja povuče iz Ujedinjenih naroda. Bivši glavni tajnik Ujedinjenih naroda Dag Hammerskjold jednom je rekao da će "sve biti u redu kada ljudi prestanu zamišljati Ujedinjene narode ako neobičnu Picassovu apstrakciju i umjesto toga, počnu o toj organizaciji misliti kao o crtežu koji su sami nacrtali." Analitičari kažu da se Ujedinjeni narodi, na određeni način, i danas bore s tim imidžom, pogotovo u Sjedinjenim Državama. Svjetska organizacija često je predmet šala ili negativnih napisa u američkom tisku, a prosječni Amerikanci o njoj znaju prilično malo. Organizacija koja se naziva Udruga za Ujedinjene narode želi to tijelo približiti američkoj javnosti. Svjetska federacija Udruga za Ujedinjene narode zapravo je globalna mreža koja povezuje stotine tisuća ljudi u preko stotinu zemalja članica svjetske organizacije. "Ukoliko su Ujedinjeni narodi tijelo sastavljeno od pojedinih zemalja, Udruga za Ujedinjene narode sastavljena je od građanskih organizacija i pojedinaca koje zanimaju globalna pitanja i koji podržavaju Ujedinjene narode," kaže Michael Dumlao, koji radi za washingtonsku podružnicu Udruge, koja je jedna od najaktivnijih u Sjedinjenim Državama. "U svojim počecima, američka Udruga za Ujedinjene narode davala je mogućnost građanskim organizacijama, pojedincima i znanstvenicima da učine svoj dio da bi Sjedinjene Države bile u čelnoj ulozi u svjetskoj organizaciji i njenim programima," objašnjava. Udruge za Ujedinjene narode surađuju na nižim razinama s mnogim programima svjetske organizacije, koji obuhvaćaju ljudska prava, zdravlje, zaštitu okoliša, mirovne operacije i sigurnost. Ove udruge također informiraju političare i javnost o Ujedinjenim narodima. Pat Cutting, 73-godišnja pjesnikinja i bivša profesorica filozofije, nedavno je o UN-u razgovarala s novim kongresmenom iz Utaha Robom Bishopom. "Upoznali smo zastupnika Bishopa da u njegovoj saveznoj državi postoji široka podrška za Ujedinjene narode. No, moram priznati da je stvar ponešto problematična, s obzirom da Utah ima i vrlo glasnu skupinu protivnika UN-a," kaže Pat Cutting. Neki smatraju da Ujedinjeni narodi prijete moći Sjedinjenih Država. Mnogi Amerikanci, koji su podržavali rat u Iraku bili su razočarani kada Vijeće sigurnosti Ujedinjenih naroda nije usvojilo rezoluciju kojom bi se odobrila uporaba sile protiv te zemlje. Evo što o tome kaže Steve Weber, profesor političkih znanosti na sveučilištu Kalifornije u Berkeleyu. "Čut ćete ljude koji kažu da Ujedinjeni narodi potkopavaju suverenitet Sjedinjenih Država, uspostavljanjem foruma u kojima se američke odluke kritiziraju. Mislim da se time ne potkopava naša suverenost, već dapače, da je takav forum koristan mehanizam kroz koji američki političari mogu doznati što svijet misli o onome što rade," kaže nam. Profesor Weber dodaje da dio Amerikanaca ne shvaća da neke projekte, koje podržavaju, provode upravo Ujedinjeni narodi. "Zanimalo bi me koliko Amerikanaca zna da je UNICEF jedna od agencija Ujedinjenih naroda. Programi zbrinjavanja djece diljem svijeta koje provodi UNICEF predstavljaju važan dio aktivnosti svjetske organizacije," objašnjava profesor Weber. Kako približiti Ujedinjene narode ljudima koji su prema njima sumnjičavi? Udruga za Ujedinjene narode tome pristupa kreativno – kroz školske simulacije Ujedinjenih naroda, u kojima učenici glume delegate – objašnjava član udruge Adam DiClemente. "U tom modelu Ujedinjenih naroda, vladaju ista pravila kao i u pravim Ujedinjenim narodima. Recimo da igram ulogu kubanskog predstavnika. Provodio bih kubansku vanjsku politiku i zalagao se za interese svoje zemlje. Cilj simulacije je sastaviti zajedničku rezoluciju. Kroz to se doista nauči mnogo o snazi i slabim stranama svjetskog poretka," kaže naš sugovornik. Kroz takve programe Udruga za Ujedinjene narode i druge organizacije ilustriraju rad svjetske organizacije i pokušavaju za nju steći širu podršku.